Ber om Kripos-bistand etter mistenkelig dødsfall på Karmøy
En mann i 30-årene er pågrepet og siktet for å ha forlatt kvinnen i hjelpeløs tilstand. Politiet ble kjent med dødsfallet på Stol på Karmøy da mannen selv meldte fra til politiet i Haugesund i formiddag. - Han meldte fra at det var en kvinne som var død. Han har visst dette en stund, men ikke varslet oss før i dag, sier lensmann på Karmøy, Marit Ellingsen. Hun opplyser at mannen har kjent til dødsfallet gjennom natten, men ønsker ikke å utdype hvorfor han ikke har meldt fra før. Tirsdag ettermiddag er ikke kvinnen formelt identifisert og politiet kjenner heller ikke dødsårsaken. - Vi har hatt teknikere på åstedet og fordi det er vanskelig å avdekke hva som har skjedd har vi bedt om bistand fra Kripos, sier Ellingsen Kripos er ventet å ankomme i løpet av kvelden. Mannen sitter tirsdag ettermiddag i avhør. - Vi ønsker å få avdekket hans rolle i forbindelse med dødsfallet, sier lensmannen.
Politiet på Karmøy ber om hjelp fra Kripos etter at en kvinne i 30-årene ble funnet død tirsdag.